PMIndiaData/PMIndiaSum huggingface dataset:
ସିଆଇଏସଏଫର 50ତମ ପ୍ରତିଷ୍ଠା ଦିବସ ସମାରୋହରେ ଯୋଗ ଦେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଉତ୍ତର ପ୍ରଦେଶର ଗାଜିଆବାଦସ୍ଥିତ ଇନ୍ଦିରାପୁରମଠାରେ କେନ୍ଦ୍ରୀୟ ଔଦ୍ୟୋଗିକ ସୁରକ୍ଷା ବାହିନୀ (ସିଆଇଏସଏଫ) 50ତମ ପ୍ରତିଷ୍ଠା ଦିବସ ସମାରୋହରେ ଯୋଗ ଦେଇଛନ୍ତି । ପ୍ରଧାନମନ୍ତ୍ରୀ ସିଆଇଏସଏଫ ଯବାନଙ୍କ ପ୍ୟାରେଡ ଅଭିବାଦନ ଗ୍ରହଣ କରିଥିଲେ । ସେ ପ୍ରଶଂସନୀୟ ଏବଂ ଉତ୍କର୍ଷ ସେବା ପାଇଁ ସେବା ପଦକ ପ୍ରଦାନ କରିଥିଲେ । ସେ ସହିଦ ସ୍ମାରକୀରେ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ ତଥା ପରିଦର୍ଶକ ପୁସ୍ତିକାରେ ସ୍ୱାକ୍ଷର କରିଥିଲେ । ସିଆଇଏସଏଫ କର୍ମଚାରୀମାନଙ୍କୁ ସମ୍ବୋଧିତ କରି ପ୍ରଧାନମନ୍ତ୍ରୀ ସେମାନଙ୍କୁ ସ୍ୱର୍ଣ୍ଣ ଜୟନ୍ତୀ ପାଳନ ପାଇଁ ଅଭିନନ୍ଦନ ଜଣାଇଥିଲେ । ଦେଶର ଗୁରୁତ୍ୱପୂର୍ଣ୍ଣ ସଂସ୍ଥାନଗୁଡିକର ସୁରକ୍ଷା ଏବଂ ନିରାପତ୍ତାରେ ସିଆଇଏସଏଫର ଭୂମିକାକୁ ସେ ପ୍ରଶଂସା କରିଥିଲେ । ସେ ଉଲ୍ଲେଖ କରିଥିଲେ ଯେ ନୂତନ ଭାରତ ପାଇଁ ଅତ୍ୟାଧୁନିକ ଭିତ୍ତିଭୂମିର ସୁରକ୍ଷା ଦାୟିତ୍ୱ ସିଆଇଏସଏଫର ନିରାପଦ ହାତରେ ରହିଛି । ସୁରକ୍ଷା ବାହିନୀଙ୍କୁ ସହଯୋଗ କରିବା ଲାଗି ପ୍ରଧାନମନ୍ତ୍ରୀ ନାଗରିକମାନଙ୍କୁ ଆହ୍ୱାନ କରିଥିଲେ । ସୁରକ୍ଷା ଢାଂଚାରେ ଭିଆଇପି ସଂସ୍କୃତି ବାଧା ଉତ୍ପନ୍ନ କରିଥାଏ । ତେଣୁ, ସୁରକ୍ଷା ବାହିନୀଙ୍କୁ ସହଯୋଗ କରିବା ଗୁରୁତ୍ୱପୂର୍ଣ୍ଣ ବୋଲି ପ୍ରଧାନମନ୍ତ୍ରୀ କହିଥିଲେ । ସାଧାରଣ ନାଗରିକଙ୍କ ମଧ୍ୟରେ ସିଆଇଏସଏଫର ଭୂମିକା ଏବଂ କାର୍ଯ୍ୟଶୈଳୀ ବିଷୟରେ ସଚେତନତା ସୃଷ୍ଟି ଉଦ୍ଦେଶ୍ୟରେ ବିମାନ ବନ୍ଦର ଓ ମେଟ୍ରୋଠାରେ ସିଆଇଏସଏଫର କାର୍ଯ୍ୟାବଳୀକୁ ପରିଦର୍ଶିତ କରୁଥିବା ଡିଜିଟାଲ ସଂଗ୍ରହାଳୟ ଆରମ୍ଭ କରିବା ଲାଗି ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ । ଦେଶର ଗୁରୁତ୍ୱପୂର୍ଣ୍ଣ ଭିତ୍ତିଭୂମିକୁ ସୁରକ୍ଷା ପ୍ରଦାନ କରିବାରେ ସିଆଇଏସଫର ଭୂମିକାକୁ ପ୍ରଶଂସା କରି ପ୍ରଧାନମନ୍ତ୍ରୀ କହିଥିଲେ ଯେ ଏହି ବାହିନୀ ବିପର୍ଯ୍ୟୟ ପ୍ରଶମନ, ମହିଳାଙ୍କ ସୁରକ୍ଷା ସୁନିଶ୍ଚିତ କରିବା ଓ ଅନ୍ୟାନ୍ୟ କାର୍ଯ୍ୟକଳାପରେ ଜଡ଼ିତ ଥାଏ । ଏହି ପରିପ୍ରେକ୍ଷୀରେ, କେରଳ ବନ୍ୟା ଓ ନେପାଳ ତଥା ହାଇତି ଭୂମିକମ୍ପ ସମୟରେ ସିଆଇଏସଏଫର ଉଦ୍ଧାର କାର୍ଯ୍ୟ ବିଷୟରେ ପ୍ରଧାନମନ୍ତ୍ରୀ କହିଥିଲେ । ସୁରକ୍ଷାବାହିନୀଙ୍କ ନିରାପତ୍ତା ସୁନିଶ୍ଚିତ କରିବା ଦିଗରେ ତାଙ୍କ ସରକାର ପ୍ରତିବଦ୍ଧ ବୋଲି ପ୍ରଧାନମନ୍ତ୍ରୀ କହିଥିଲେ । ଏହି ପରିପ୍ରେକ୍ଷୀରେ, ସୁରକ୍ଷାବାହିନୀର ଆଧୁନିକୀକରଣ ଏବଂ ସେମାନଙ୍କ କଲ୍ୟାଣ ପାଇଁ ସରକାର ନେଇଥିବା ପଦକ୍ଷେପ ବିଷୟରେ ସେ ଉଲ୍ଲେଖ କରିଥିଲେ । ସୁରକ୍ଷାବାହିନୀଙ୍କ ପାଇଁ କର୍ତ୍ତବ୍ୟ ହେଉଛି ପାର୍ବଣ ବୋଲି ମତବ୍ୟକ୍ତ କରି ପ୍ରଧାନମନ୍ତ୍ରୀ କହିଥିଲେ ଯେ ଆତଙ୍କବାଦଠାରୁ ମିଳୁଥିବା ଆହ୍ୱାନ କାରଣରୁ ସିଆଇଏସଏଫର ଭୂମିକା ବୃଦ୍ଧି ପାଇଛି । ସରକାର ଆତଙ୍କବାଦର ମୂଳୋତ୍ପାଟନ ଲାଗି ପ୍ରତିବଦ୍ଧ ବୋଲି ସେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ପୋଲିସ ଏବଂ ଅର୍ଦ୍ଧସାମରିକ ବାହିନୀର ସାହସ ଏବଂ ବଳିଦାନ ପ୍ରତି ଜାତୀୟ ପୋଲିସ ସ୍ମାରକ ଏକ ସମର୍ପଣ । ସେ କହିଥିଲେ ଯେ ଜାତୀୟ ଯୁଦ୍ଧ ସ୍ମାରକୀ ଏବଂ ଜାତୀୟ ପୋଲିସ ସ୍ମାରକୀ ଭଳି କୀର୍ତ୍ତିସ୍ତମ୍ଭ ସୁରକ୍ଷାବାହିନୀଙ୍କ ଯୋଗଦାନ ବିଷୟରେ ଜନସାଧାରଣଙ୍କ ମଧ୍ୟରେ ସଚେତନତା ସୃଷ୍ଟି କରିବ । ସୁରକ୍ଷାବାହିନୀରେ ବହୁସଂଖ୍ୟକ ମହିଳାମାନଙ୍କୁ ସାମିଲ କରିଥିବା କାରଣରୁ ସେ ସିଆଇଏସଫକୁ ପ୍ରଶଂସା କରିଥିଲେ । ଭାରତର ଅଭିବୃଦ୍ଧି ସହିତ ସିଆଇଏସଫର ଭୂମିକା ଏବଂ ଦାୟିତ୍ୱ ମଧ୍ୟ ବୃଦ୍ଧି ପାଇବ ବୋଲି ପ୍ରଧାନମନ୍ତ୍ରୀ କହିଥିଲେ ।
ଇଣ୍ଡୋନେସିଆରେ ଭୂମିକମ୍ପ ଯୋଗୁଁ ହୋଇଥିବା ମୃତ୍ୟୁରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇଣ୍ଡୋନେସିଆରେ ଭୂମିକମ୍ପ ଯୋଗୁଁ ହୋଇଥିବା ପ୍ରାଣହାନୀରେ ଗଭୀର ଶୋକ ଓ ବେଦନା ବ୍ୟକ୍ତ କରିଛନ୍ତି । ସେ ଆହତମାନଙ୍କ ଦ୍ରୁତ ଆରୋଗ୍ୟ କାମନା କରିବା ସହ ଦୁଃଖର ଏହି ମୁହୂର୍ତ୍ତରେ ଭାରତ ଇଣ୍ଡୋନେସିଆ ସହ ରହିଛି ବୋଲି କହିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଇଣ୍ଡୋନେସିଆରେ ଭୂମିକମ୍ପ ଯୋଗୁଁ ହୋଇଥିବା ପ୍ରାଣହାନୀ ଓ ସମ୍ପତ୍ତି କ୍ଷୟ ପାଇଁ ଦୁଃଖୀ । ପୀଡିତ ଓ ସେମାନଙ୍କ ପରିବାରକୁ ଗଭୀର ସମବେଦନା ଜଣାଉଛି । ଆହତମାନଙ୍କ ଦ୍ରୁତ ଆରୋଗ୍ୟ କାମନା କରୁଛି । ଦୁଃଖର ଏହି ମୁହୂର୍ତ୍ତରେ ଭାରତ ଇଣ୍ଡୋନେସିଆ ସହ ରହିଛି ।”
କେନିଆର ରାଷ୍ଟ୍ରପତି ଭାବରେ ର୍ନିବାଚିତ ହୋଇଥିବାରୁ ମାନ୍ୟବର ୱିଲିୟମ୍ ଏସ୍ ରୁଟୋଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କେନିଆର ରାଷ୍ଟ୍ରପତି ଭାବରେ ର୍ନିବାଚିତ ହୋଇଥିବାରୁ ମାନ୍ୟବର ୱିଲିୟମ୍ ଏସ୍ ରୁଟୋଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “କେନିଆର ରାଷ୍ଟ୍ରପତି ଭାବରେ ନିର୍ବାଚିତ ହୋଇଥିବାରୁ ୱିଲିୟମ ରୁଟୋଙ୍କୁ ଅଭିନନ୍ଦନ । ଆମର ଐତିହାସିକ ଦ୍ୱିପାକ୍ଷିକ ସମ୍ପର୍କକୁ ମଜବୁତ କରିବା ପାଇଁ ମୁଁ ତାଙ୍କ ସହ ଘନିଷ୍ଠ ଭାବରେ କାର୍ଯ୍ୟ କରିବାକୁ ଅପେକ୍ଷା କରିଛି ।”
ମହାମହିମ ପ୍ରମୁଖ ସ୍ୱାମୀ ମହାରାଜଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ମହାମହିମ ପ୍ରମୁଖ ସ୍ୱାମୀ ମହାରାଜଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜ୍ଞାପନ କରିଛନ୍ତି । “ମହାମହିମ ପ୍ରମୁଖ ସ୍ୱାମୀ ମହାରାଜଙ୍କ ଜୟନ୍ତୀ ଅବସରରେ ବିଶ୍ୱବ୍ୟାପୀ ଲକ୍ଷ ଲକ୍ଷ ଭକ୍ତମାନଙ୍କ ସହ ମୁଁ ଶ୍ରଦ୍ଧା ସୁମନ ଅର୍ପଣ କରୁଛି । ସେ ଜଣେ ପବିତ୍ର ଆତ୍ମା ଥିଲେ ଯାହାଙ୍କର ଉଲ୍ଲେଖନୀୟ ସେବା ଏବଂ ମାନବିକତାର ଉନ୍ନତି ପାଇଁ ପ୍ରୟାସ ଅଗଣିତ ଜନସାଧାରଣଙ୍କୁ ସକାରାତ୍ମକ ଭାବେ ପ୍ରଭାବିତ କରିଥିଲା । ମହାମହିମ ପ୍ରମୁଖ ସ୍ୱାମୀ ମହାରାଜଙ୍କ ମହାନ ଚିନ୍ତାଧାରା ସମସ୍ତ ସଂକୀର୍ଣ୍ଣତାକୁ ଅତିକ୍ରମ କରି ଏବେ ମଧ୍ୟ ଜନସାଧାରଣଙ୍କର ମାର୍ଗଦର୍ଶନ କରିବାରେ ସହାୟକ ହେଉଛି । ଗରିବ, ଅଭାବ ଏବଂ ସମାଜର ନିମ୍ନସ୍ତରରେ ଥିବା ଜନସାଧାରଣଙ୍କ ଜୀବନକୁ ରୂପାନ୍ତରିତ କରିବାରେ ତାଙ୍କ ଅନ୍ତର୍ଦୃଷ୍ଟି ସବୁବେଳେ ଆମକୁ ପ୍ରେରଣା ଦେଇ ଆସିଛି । ମହାମହିମ ପ୍ରମୁଖ ସ୍ୱାମୀ ମହାରାଜଙ୍କ ସହିତ ମୋର ସମ୍ପର୍କ ଥିଲା ସ୍ୱତନ୍ତ୍ର । ତାଙ୍କ ସହିତ ବିତାଇଥିବା ସମୟ ମୋ ପାଇଁ ସ୍ମରଣୀୟ । ତାଙ୍କଠାରୁ ଆଶୀର୍ବାଦ ପାଇଥିବାରୁ ମୁଁ ନିଜକୁ ଭାଗ୍ୟବାନ ମନେକରୁଛି । ଗତବର୍ଷ ସରଙ୍ଗପୁରରେ ମୁଁ ତାଙ୍କ ବିଷୟରେ ବକ୍ତବ୍ୟ ପ୍ରଦାନ କରିଥିଲି । ଏହା https://www.youtube.com/watch?v=azaYIrMsx5g ରେ ଉପଲବ୍ଧ ହେବ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବୃଦ୍ଧିଶୀଳ ପରିବର୍ତ୍ତନର ସମୟ ଅନେକ ବେଳୁ ସରିଛି: ପ୍ରଧାନମନ୍ତ୍ରୀ

ପରିବର୍ତ୍ତନଧର୍ମୀ ସଂସ୍କାର ପାଇଁ ଭିଜନ ପ୍ରସ୍ତୁତ କରିବାକୁ ନୀତି ଆୟୋଗକୁ ପ୍ରଧାନମନ୍ତ୍ରୀଙ୍କ ପରାମର୍ଶ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୀତି ଆୟୋଗକୁ ଏକ ଭିଜନ ଦସ୍ତାବିଜ ପ୍ରସ୍ତୁତ କରିବାକୁ କହିଛନ୍ତି ଯେଉଁଥିରେ ଆଗାମୀ 15-ବର୍ଷ ପାଇଁ ଭାରତର ବିକାଶ ରୂପରେଖ ଥିବ ଓ ଏକବିଂଶ ଶତାବ୍ଦୀର ଆଗାମୀ ଦଶନ୍ଧିରେ ଦେଶର ଅଭିବୃଦ୍ଧି ମୂଳଦୁଆ ପକାଇବ । ନୀତି ଆୟୋଗର ସଦସ୍ୟମାନଙ୍କ ସହ ଆଜି ବିସ୍ତୃତ ଆଲୋଚନା କରି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ସମଗ୍ର ବିଶ୍ୱ ପାଇଁ ବୃଦ୍ଧିଶୀଳ ସଂସ୍କାରର ଯେଉଁ ପରିମାପକ କିଛି ସମୟ ପର୍ଯ୍ୟନ୍ତ ଥିଲା, ତାହା ଏବେ ଶେଷ ହୋଇସାରିଛି । ବର୍ତ୍ତମାନର ଯୁଗ ଏଭଳି ଯେଉଁଥିରେ ରୂପାନ୍ତରିତ ପରିବର୍ତ୍ତନର ଆବଶ୍ୟକତା ରହିଚି । ସେ ଗତ 3 ଦଶନ୍ଧିରେ ପରିବର୍ତ୍ତନର ମୁଖ୍ୟ କାରକ ଭାବେ ଉଭା ହୋଇଥିବା ପ୍ରଯୁକ୍ତିବିଦ୍ୟାର ଗୁରୁତ୍ୱକୁ ରେଖାଙ୍କିତ କରିଥିଲେ ଓ ପରିବର୍ତ୍ତନର ଏହି ଗତି ହ୍ରାସ ହେବ ନାହିଁ ବୋଲି ଦୃଢୋକ୍ତି ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ କେନ୍ଦ୍ର ସରକାରଙ୍କ ପାଖରେ ଲୋକଙ୍କ ଜୀବନ ଧାରଣ ମାନକୁ ଉତ୍ତମମାନର କରିବା ପାଇଁ ପରିବର୍ତ୍ତନକାରୀ ସୁଧାର ଆଣିବାର ସାହାସ ଓ ସାମର୍ଥ୍ୟ ରହିଛି । ସେ କହିଛନ୍ତି ଯେ ଐତିହାସିକ ଦୃଷ୍ଟିରୁ ଭାରତୀୟ ନୀତି ନିର୍ମାତାମାନେ ଏହାର ସାମର୍ଥ୍ୟକୁ ଜାଣିବା ପରିବର୍ତ୍ତେ ଏହାର ଫଳାଫଳ ଉପରେ ବିଳାପ କରିଥିଲେ । ପ୍ରଧାନମନ୍ତ୍ରୀ କହିଛନ୍ତି ଯେ ଭାରତର ବିକାଶ ମାର୍ଗର ବ୍ୟାପକ ରୂପରେଖ ପ୍ରସ୍ତୁତି ପାଇଁ ଆମର ପ୍ରାକୃତିକ ସମ୍ପଦ ଓ ମାନବ ସମ୍ବଳର ବିବେକସମ୍ପନ୍ନ ଓ ବୁଦ୍ଧିମାନ ଉପଯୋଗ ଉପରେ ପ୍ରାଧାନ୍ୟ ଦେବାକୁ ହେବ ଯାହାକି ଏହି ସୁଧାରର ପ୍ରାଣକେନ୍ଦ୍ର ରହିବ । ଏହି ପ୍ରସଙ୍ଗରେ କେତେକ ଉଦାହରଣ ଦେଇ ସେ ଉପଲବ୍ଧ ଭୂମି, ଖଣିଜ ସମ୍ପଦ ଓ ବିଶାଳ ଅବ୍ୟବହୃତ ସୌର ଶକ୍ତିର କ୍ଷମତାକୁ ଦର୍ଶାଇଥିଲେ । ସେହିପରି ଭାବେ ସେ କହିଥିଲେ ଯେ ଭାରତ ଏପର୍ଯ୍ୟନ୍ତ ନିଜର ବିଶାଳ ସାମୁଦ୍ରିକ ବେଳାଭୂମିର ଯେଭଳି ଉପଯୋଗ କରିବା କଥା ସେଭଳି କରିପାରିନାହିଁ ବରଂ ତାଠାରୁ ଢେର କମ ଉପଯୋଗ କରିଛି । ମାନବ ସମ୍ବଳ ବିକାଶ ପ୍ରସଙ୍ଗରେ ପ୍ରଧାନମନ୍ତ୍ରୀ କହିଛନ୍ତି ଯେ ନିର୍ଦ୍ଦିଷ୍ଟ କେନ୍ଦ୍ରୀଭୂତ ଦକ୍ଷତା ବିକାଶ ଅତି ଗୁରୁତ୍ୱପୂର୍ଣ୍ଣ । ଭବିଷ୍ୟତରେ ମାନବ ସମ୍ବଳର ଆନ୍ତର୍ଜାତିକ ଆବଶ୍ୟକତାକୁ ପୂରଣ କରିବାର କ୍ଷମତା ଭାରତ ପାଖରେ ରହିଛି । ପ୍ରଧାନମନ୍ତ୍ରୀ ଭାରତର ବିପୁଳ ପର୍ଯ୍ୟଟନ କ୍ଷମତାର ବିକାଶ ଆବଶ୍ୟକତା ଉପରେ ଗୁରୁତ୍ୱ ଦେଇଛନ୍ତି । ସେ କହିଛନ୍ତି ଯେ ବିକାଶକୁ ପ୍ରୋତ୍ସାହନ ଦେବା ଓ ରପ୍ତାନୀ ବୃଦ୍ଧି ପାଇଁ ରାଜ୍ୟଗୁଡ଼ିକ ସହ ଭାଗିଦାରୀ କେବଳ ସଂଘୀୟ ସହଭାଗିତାର କାରକ ନୁହେଁ ବରଂ ଏହା ସମୟର ଆବଶ୍ୟକତା । କୃଷି ପ୍ରସଙ୍ଗରେ ପ୍ରଧାନମନ୍ତ୍ରୀ କହିଛନ୍ତି ଯେ ବୃଦ୍ଧି ପାଉଥିବା କୃଷି ଉତ୍ପାଦନ ଉପରେ ଐକାନ୍ତିକ ଧ୍ୟାନ ଦିଆଯାଇନପାରେ । ଏକ ଫୂର୍ତ୍ତିଶୀଳ ଗ୍ରାମୀଣ ଅର୍ଥବ୍ୟବସ୍ଥାର ସାମଗ୍ରିକ ବିକାଶ ଉପରେ ଧ୍ୟାନ ଦେବା ଉଚିତ । ସେ ଏହି ଦିଗରେ ଖାଦ୍ୟ ପ୍ରକ୍ରିୟାକରଣ କ୍ଷେତ୍ର, ଗୋଦାମଘର ବିକାଶ ଓ ପ୍ରଯୁକ୍ତିବିଦ୍ୟା ପ୍ରୟୋଗର ଆବଶ୍ୟକତା ଉପରେ ଗୁରୁତ୍ୱ ଦେଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ ନୀତି ନିର୍ମତାମାନଙ୍କ ଉଦ୍ଦେଶ୍ୟ ସେମାନଙ୍କ ନୀତି ତୁଳନାରେ ଅଧିକ ଗୁରୁତ୍ୱପୂର୍ଣ୍ଣ । ସୁଶାସନ ପାଇଁ ସାମର୍ଥ୍ୟ ସୃଷ୍ଟିର ଆବଶ୍ୟକତା ଉପରେ ଗୁରୁତ୍ୱ ଦେଇ ସେ ସମୟୋଚିତ ତଥ୍ୟର ଉପଲବ୍ଧତାକୁ ରେଖାଙ୍କିତ କରିଥିଲେ । ଗିଭ୍-ଇଟ୍-ଅପ୍ ଅଭିଯାନର ସଫଳତା ଓ ସ୍ୱଚ୍ଛତା ଅଭିଯାନ ପ୍ରତି ଲୋକଙ୍କ ସକରାତ୍ମକ ପ୍ରତିକ୍ରିୟା ଭଳି ଘଟଣାରୁ ପ୍ରେରଣା ନେବା ପାଇଁ ସେ ନୀତି ଆୟୋଗକୁ ଆହ୍ୱାନ ଦେଇଛନ୍ତି । ଲୋକମାନେ କେବଳ ନିଜର ଫାଇଦା ପ୍ରତି ଆଗ୍ରହ ଦେଖାନ୍ତି ବୋଲି ସାଧାରଣତଃ ବିଶେଷଜ୍ଞମାନଙ୍କ ଧାରଣାକୁ ମଧ୍ୟ ଏହି ଅନୁଭବ ଅସତ୍ୟ ପ୍ରମାଣିତ କରିଛି । ଲୋକେ ବୃହତ୍ ସାର୍ବଜନୀନ ହିତ ପାଇଁ ପ୍ରେରିତ ହୋଇଥାନ୍ତି ବୋଲି ଏହା ଦର୍ଶାଉଛି । ଏହି ବୈଠକରେ ଯୋଜନା ରାଷ୍ଟ୍ରମନ୍ତ୍ରୀ ଶ୍ରୀ ରାଓ ଇନ୍ଦ୍ରଜିତ୍ ସିଂହ, ନୀତି ଆୟୋଗ ଉପାଧ୍ୟକ୍ଷ ଶ୍ରୀ ଅରବିନ୍ଦ ପନାଗରିୟା, ନୀତି ଆୟୋଗର ସଦସ୍ୟବୃନ୍ଦ ଓ ବରିଷ୍ଠ ଅଧିକାରୀଙ୍କ ବ୍ୟତୀତ ପ୍ରଧାନମନ୍ତ୍ରୀ କାର୍ଯ୍ୟାଳୟ ତଥା କେବିନେଟ ସଚିବାଳୟର ବରିଷ୍ଠ ଅଧିକାରୀମାନେ ସାମିଲ ହୋଇଥିଲେ ।
ଭାରତର ଆଗାମୀ ଜି -୨୦ ସଭାପତିତ୍ୱ ପାଇଁ ଲୋଗୋ ଡିଜାଇନ୍ ପ୍ରତିଯୋଗିତାରେ ଭାଗ ନେବାକୁ ପ୍ରଧାନମନ୍ତ୍ରୀ କହିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତର ଆଗାମୀ ଜି -୨୦ ସଭାପତିତ୍ୱ ପାଇଁ ଲୋଗୋ ଡିଜାଇନ ପ୍ରତିଯୋଗିତାରେ ଭାଗ ନେବାକୁ କହିଛନ୍ତି । ବୈଦେଶିକ ବ୍ୟାପାର ମନ୍ତ୍ରଣାଳୟର ସରକାରୀ ମୁଖପାତ୍ରଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଏକ ସ୍ୱତନ୍ତ୍ର ପ୍ରତିଯୋଗିତା ଯାହା ଆମ ଯୁବକମାନଙ୍କ ସୃଜନଶୀଳତାକୁ ପାଳନ କରେ । ଏହି ପ୍ରତିଯୋଗିତାରେ ଭାଗ ନିଅନ୍ତୁ!”
ଜାତିସଂଘ ସଦସ୍ୟ ରାଷ୍ଟ୍ରଙ୍କୁ ଆନ୍ତର୍ଜାତିକ ସୌର ସଙ୍ଗଠନର ସଭ୍ୟପଦ ଲାଗି ଆଇଏସଏ ବୁଝାମଣା ଢାଞ୍ଚାରେ ହେବ ସଂଶୋଧନ

ମିଳିତ ଜାତିସଂଘର ସମସ୍ତ ସଦସ୍ୟ ରାଷ୍ଟ୍ରଙ୍କୁ ଆନ୍ତର୍ଜାତିକ ସୌର ସଙ୍ଗଠନ (ISA)ର ସଦସ୍ୟତା ଲାଗି ଆଇଏସଏର ବୁଝାମଣା ଢାଞ୍ଚାରେ ସଂଶୋଧନ ଉଦ୍ଦେଶ୍ୟରେ ଆନ୍ତର୍ଜାତିକ ସୌର ସଙ୍ଗଠନର ପ୍ରଥମ ବୈଠକରେ ପ୍ରସ୍ତାବ ଉପସ୍ଥାପନ କରାଯିବ । ଏହି ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ଲାଭ – ମିଳିତ ଜାତିସଂଘର ସଦସ୍ୟ ଦେଶଗୁଡ଼ିକୁ ଆନ୍ତର୍ଜାତିକ ସୌର ସଙ୍ଗଠନର ସଦସ୍ୟତା ପ୍ରଦାନ କରିବା ଦ୍ୱାରା ସୌର ଶକ୍ତି ପ୍ରତି ରାଷ୍ଟ୍ରର ଜାତୀୟ ଏଜେଣ୍ଡାରେ ସାମିଲ ହୋଇଯିବ ଏବଂ ସୌର ଶକ୍ତିର ବିକାଶ ଏବଂ ଉପଯୋଗ ଲାଗି ସାର୍ବଜନୀନ ଅପିଲ କରାଯାଇପାରିବ । ଏହା ଆଇଏସଏକୁ ସମାବେଶୀ କରିବ ଯାହା ଅଧୀନରେ ମିଳିତ ଜାତିସଂଘର ସମସ୍ତ ସଦସ୍ୟ ରାଷ୍ଟ୍ର ଆନ୍ତର୍ଜାତିକ ସୌର ସଙ୍ଗଠନର ସଦସ୍ୟ ହୋଇପାରିବେ । ସଦସ୍ୟତାର ସମ୍ପ୍ରସାରଣ ଦ୍ୱାରା ଆଇଏସଏ ବିଶ୍ୱସ୍ତରରେ ଲାଭ ପ୍ରଦାନ କରିବ ।
ଜାତୀୟ ସାମୁଦ୍ରିକ ଦିବସ ଉପଲକ୍ଷେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା; ଜଳ ଶକ୍ତି ଉପରେ ଧ୍ୟାନ କେନ୍ଦ୍ରୀତ କରିବା ପାଇଁ ଆମ୍ବେଦକରଙ୍କ ପ୍ରେରଣାକୁ ସ୍ମରଣ କଲେ

ଜାତୀୟ ସାମୁଦ୍ରିକ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି,“ସମୃଦ୍ଧ ଇତିହାସ ରହିଥିବା ଭାରତର ସାମୁଦ୍ରିକ କ୍ଷେତ୍ର ପାଖରେ ଆମ ଦେଶକୁ ରୂପାନ୍ତରିତ କରିବାର ଶକ୍ତି ରହିଛି । ଜାତୀୟ ସାମୁଦ୍ରିକ ଦିବସ ଅବସରରେ ଦେଶର ସମୃଦ୍ଧି ପାଇଁ ଆମ ସାମୁଦ୍ରିକ ସାମର୍ଥ୍ୟକୁ ଉପଯୋଗ କରିବା ନେଇ ଆମେ ଆମର ସଂକଳ୍ପକୁ ଦୃଢ଼ୀଭୁତ କରୁଛୁ । ଏକ ଆକର୍ଷଣୀୟ ସାମୁଦ୍ରିକ କ୍ଷେତ୍ର ଗଠନ କରିବା କ୍ଷେତ୍ରରେ ଆମ ପ୍ରୟାସ ଡଃ ବାବାସାହେବ ଆମ୍ବେଦକରଙ୍କ ଠାରୁ ଅନୁପ୍ରାଣିତ ହୋଇଛି । ବାବାସାହେବ ଆମ୍ବେଦକର ଜଳ ଶକ୍ତି, ଜଳମାର୍ଗ, ଜଳସେଚନ, କେନାଲ ନେଟୱର୍କ ଏବଂ ବନ୍ଦର ଆଦିକୁ ସର୍ବାଧିକ ଗୁରୁତ୍ୱ ପ୍ରଦାନ କରୁଥିଲେ । ଏହି କ୍ଷେତ୍ରରେ ତାଙ୍କ କାର୍ଯ୍ୟ ଓ ଦିଗଦର୍ଶନ ଭାରତର ଜନସାଧାରଣଙ୍କ ପାଇଁ ଅତ୍ୟନ୍ତ ସହାୟକ ହୋଇଥିଲା ।”
ଏହି ଧରଣର ପ୍ରଥମ ପଦକ୍ଷେପ ସ୍ୱରୂପ ପ୍ରଧାନମନ୍ତ୍ରୀ ଅଗଷ୍ଟ ୬ ତାରିଖରେ ବିଦେଶରେ ଥିବା ଭାରତୀୟ ମିଶନର ମୁଖ୍ୟ ତଥା ବାଣିଜ୍ୟ ଏବଂ ବ୍ୟବସାୟ କ୍ଷେତ୍ରର ସହଯୋଗୀମାନଙ୍କ ସହ ଆଲୋଚନା କରିବ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭିଡିଓ କନଫରେନ୍ସିଂ ମାଧ୍ୟମରେ ୬ ଅଗଷ୍ଟ ୨୦୨୧ ରେ ଦେଶର ବାଣିଜ୍ୟ ଏବଂ ବ୍ୟବସାୟ କ୍ଷେତ୍ରର ସହଯୋଗୀ ଏବଂ ବିଦେଶରେ ଥିବା ଭାରତୀୟ ମିଶନ ମୁଖ୍ୟମାନଙ୍କ ସହ ଆଲୋଚନା କରିବେ । ଏହି କାର୍ଯ୍ୟକ୍ରମରେ ପ୍ରଧାନମନ୍ତ୍ରୀଙ୍କ ଦ୍ୱାରା " ଗୋଜ୍‍ ଗ୍ଲୋବାଲ୍ – ମେକ୍ ଇନ୍ ଇଣ୍ଡିଆ ଫର ୱାର୍ଲ୍ଡ” ପାଇଁ ଏକ ଏକ ଆହ୍ୱାନ ଦିଆଯିବ । ରପ୍ତାନିରେ ଏକ ବୃହତ ନିଯୁକ୍ତି ସୃଷ୍ଟିର ସମ୍ଭାବନା ରହିଛି, ବିଶେଷକରି ଏମଏସଏମଇ ଏବଂ ଉଚ୍ଚ ଶ୍ରମ–ପ୍ରୋତ୍ସାହନ କ୍ଷେତ୍ର ସହିତ ଉତ୍ପାଦନ କ୍ଷେତ୍ର ଏବଂ ସାମଗ୍ରିକ ଅର୍ଥନୀତି ଉପରେ ଏହାର ପ୍ରଭାବ ପଡିଥାଏ । ଏହି ଆଲୋଚନାର ଉଦ୍ଦେଶ୍ୟ ହେଉଛି ଭାରତର ରପ୍ତାନି ଏବଂ ବିଶ୍ୱ ବାଣିଜ୍ୟରେ ଏହାର ଅଂଶକୁ ବୃଦ୍ଧି ଏବଂ ବିସ୍ତାର ପାଇଁ ଏକ ପାରସ୍ପରିକ ସହଯୋଗ ପ୍ରଦାନ କରିବା । ଏହି ଆଲୋଚନାର ଲକ୍ଷ୍ୟ ହେଉଛି ସ୍ଥାନୀୟ ସୁଯୋଗକୁ ବ୍ୟବହାର କରି ଆମର ରପ୍ତାନି ସମ୍ଭାବନାକୁ ବିସ୍ତାର କରିବା ଏବଂ ବିଶ୍ୱର ଚାହିଦା ପୂରଣ ପାଇଁ ସମସ୍ତ ସହଯୋଗୀଙ୍କୁ ପ୍ରୋତ୍ସାହିତ କରିବା । ଆଲୋଚନା ସମୟରେ କେନ୍ଦ୍ର ବାଣିଜ୍ୟ ମନ୍ତ୍ରୀ ଏବଂ ବୈଦେଶିକ ବ୍ୟାପାର ମନ୍ତ୍ରୀ ମଧ୍ୟ ଉପସ୍ଥିତ ରହିବେ । ଏହି ଆଲୋଚନାରେ କୋଡ଼ିଏରୁ ଅଧିକ ବିଭାଗର ସଚିବ, ରାଜ୍ୟ ସରକାରୀ ଅଧିକାରୀ, ରପ୍ତାନି ପ୍ରୋତ୍ସାହନ ପରିଷଦ ଏବଂ ଚାମ୍ବର ଅଫ୍ କମର୍ସର ସଦସ୍ୟମାନେ ମଧ୍ୟ ଅଂଶଗ୍ରହଣ କରିବେ ।
ଏସିଆନ କପରେ କାଂସ୍ୟ ପଦକ ଜିତିଥିବାରୁ ଟେବୁଲ ଟେନିସ ଖେଳାଳି ମାନିକ ବାତ୍ରାଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଏସିଆନ କପରେ କାଂସ୍ୟ ପଦକ ଜିତିଥିବାରୁ ଟେବୁଲ ଟେନିସ ଖେଳାଳି ମାନିକ ବାତ୍ରାଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; ‘‘ଏସିଆନ କପରେ କାଂସ୍ୟ ପଦକ ଜିତି ଭାରତୀୟ ଟେବୁଲ ଟେନିସ ପାଇଁ ଇତିହାସ ରଚିଥିବା ମାନିକ ବାତ୍ରାଙ୍କୁ ମୁଁ ଶୁଭେଚ୍ଛା ଜଣାଉଛି । ତାଙ୍କର ଏହି ସଫଳତା ଭାରତରେ ଅନେକ ଆଥଲେଟଙ୍କୁ ପ୍ରେରଣା ଯୋଗାଇବ ଏବଂ ଟେବୁଲ ଟେନିସକୁ ଆହୁରି ଲୋକପ୍ରିୟ କରାଇବ ।’’
ଭାରତ ଏବଂ ଇରାନ ମଧ୍ୟରେ ପାରମ୍ପରିକ ଔଷଧ କ୍ଷେତ୍ରରେ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପାରମ୍ପରିକ ଔଷଧ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଇରାନ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (ଏମଓୟୁ)କୁ ମଞ୍ଜୁରି ମିଳିଛି । ଲାଭ : ଏହି ଏମଓୟୁ ଦ୍ୱାରା ଦୁଇ ଦେଶ ମଧ୍ୟରେ ପାରମ୍ପରିକ ଔଷଧ କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ବୃଦ୍ଧି ପାଇବ । ସହଭାଗୀ ସାଂସ୍କୃତିକ ଐତିହ୍ୟ ଦୃଷ୍ଟିରୁ ଏହା ଉଭୟ ଦେଶ ପାଇଁ ବିଶେଷ ଗୁରତ୍ୱ ବହନ କରିବ ।
କିସ୍ତିୱାରରେ ଏକ ସଡକ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ପ୍ରଧାନମନ୍ତ୍ରୀ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କିସ୍ତିୱାରରେ ଏକ ସଡ଼କ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ ଏକ ଟୁଇଟରେ କହିଛନ୍ତି: “କିସ୍ତିୱାରରେ ଏକ ସଡ଼କ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ମୁଁ ଦୁଃଖିତ । ଏହି ଦୁଃଖଦ ସମୟରେ ଶୋକସନ୍ତପ୍ତ ପରିବାରମାନଙ୍କ ସହିତ ମୋର ସମବେଦନା ରହିଛି : ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ।”
ଉଭୟ ଭାରତ ଏବଂ ବାଂଲାଦେଶ ସୀମା ଦେଇ ଅତିକ୍ରମ କରିଥିବା କୁଶିୟାରା ନଦୀରୁ ପ୍ରତ୍ୟେକ ପକ୍ଷ ୧୫୩ କ୍ୟୁସେକ ପର୍ଯ୍ୟନ୍ତ ପାଣି ଉଠାଇବା ସଂକ୍ରାନ୍ତ ରାଜିନାମା ପ୍ରସ୍ତାବକୁ କେନ୍ଦ୍ର କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଆଜି ଭାରତ ଏବଂ ବାଂଲାଦେଶ ମଧ୍ୟରେ ସେହି ରାଜିନାମା ପ୍ରସ୍ତାବକୁ ପିଛିଲା ଭାବେ ମଞ୍ଜୁର କରିଛନ୍ତି, ଯାହା ଅଧୀନରେ ଉଭୟ ଭାରତ ଏବଂ ବାଂଲାଦେଶ ସୀମା ଦେଇ ଯାଇଥିବା କୁଶିୟାରା ନଦୀରୁ ପ୍ରତ୍ୟେକ ପକ୍ଷ ୧୫୩ କ୍ୟୁସେକ ପର୍ଯ୍ୟନ୍ତ ପାଣି ଉଠାଇ ପାରିବେ । ଭାରତ ସରକାରଙ୍କ ଜଳ ଶକ୍ତି ମନ୍ତ୍ରଣାଳୟ ଏବଂ ବାଂଲାଦେଶର ଜଳ ସମ୍ପଦ ମନ୍ତ୍ରଣାଳୟ ମଧ୍ୟରେ ୬ ଡିସେମ୍ବର ୨୦୨୨ରେ ଏହି ରାଜିନାମା (ଏମଓୟୁ) ସ୍ବାକ୍ଷରିତ ହୋଇଥିଲା। ଏହି ରାଜିନାମା ଅନୁଯାୟୀ, ଅଣମୌସୁମୀ ଋତୁ (୦୧ ନଭେମ୍ବର ଠାରୁ ୩୧ ମଇ ପର୍ଯ୍ୟନ୍ତ)ରେ ଉଭୟ ଦେଶର ସୀମା ଦେଇ ଅତିକ୍ରମ କରିଥିବା କୁଶିୟାରା ନଦୀରୁ ଦୁଇ ଦେଶ ୧୫୩-୧୫୩ କ୍ୟୁସେକ୍‌ ପର୍ଯ୍ୟନ୍ତ ପାଣି ନେଇପାରିବେ, ଯାହାଫଳରେ ଭାରତ ଓ ବାଂଲାଦେଶ ନିଜ ନିଜର ଖର୍ଚ୍ଚ ଯୋଗ୍ୟ ଜଳ ଆବଶ୍ୟକତା ପୂରଣ କରିପାରିବେ । ଏହି ରାଜିନାମା ବଳରେ ଅଣମୌସୁମୀ ଋତୁ (୦୧ ନଭେମ୍ବର ଠାରୁ ୩୧ ମଇ ପର୍ଯ୍ୟନ୍ତ)ରେ ଆସାମ ନିଜର ଖର୍ଚ୍ଚ ଆବଶ୍ୟକତା ପୂରଣ କରିବା ଲାଗି ଉଭୟ ଦେଶର ସୀମା ଦେଇ ପ୍ରବାହିତ କୁଶିୟାରା ନଦୀର ଅବବାହିକାରୁ ପାଣି ନେଇପାରିବ । ଅଣମୌସୁମୀ ଋତୁ ସମୟରେ ଦୁଇ ଦେଶ ନିଜ ନିଜ ପକ୍ଷରୁ ଜଳ ନିଷ୍କାସନ ସ୍ଥିତିର ଅନୁଧ୍ୟାନ କରିବା ଲାଗି ଏକ ମିଳିତ ନିରୀକ୍ଷଣ ଦଳ ଗଠନ କରିବେ ।
ଆସନ୍ତାକାଲି ପ୍ରଧାନମନ୍ତ୍ରୀଙ୍କ ବାରାଣସୀ ଗସ୍ତ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି 19 ଜାନୁଆରୀ, 2019ରେ ବାରାଣସୀ ଗସ୍ତ କରିବେ । ସେଠାରେ ସେ ଅନେକ ବିକାଶମୂଳକ ପ୍ରକଳ୍ପର ଲୋକାର୍ପଣ କରିବେ । ପ୍ରଧାନମନ୍ତ୍ରୀ ବାରାଣସୀର ଡିଜେଲ ଲୋକୋମୋଟିଭ ୱାର୍କସ୍ ଠାରେ ସର୍ବପ୍ରଥମ ଡିଜେଲରୁ ବିଦ୍ୟୁତକୁ ପରିବର୍ତ୍ତିତ ଲୋକୋମୋଟିଭ ଇଞ୍ଜିନ ଚଳାଚଳକୁ ସବୁଜ ପତାକା ଦେଖାଇ ଶୁଭାରମ୍ଭ କରିବେ । ସେ ଲୋକୋମୋଟିଭର ଅନୁଧ୍ୟାନ କରିବେ ଏବଂ ପ୍ରଦର୍ଶନୀ ପରିଦର୍ଶନ କରିବେ । ଡିଜେଲ ଲୋକୋମୋଟିଭ ୱାର୍କସ ଦୁଇଟି ଡବ୍ଲୁଡିଜି 3 ଏ ଡିଜେଲ ଇଞ୍ଜିନକୁ 10 ହଜାର ଅଶ୍ୱଶକ୍ତି ବିଶିଷ୍ଟ ଦ୍ୱୈତ ଇଲେକଟ୍ରିକ ଡବ୍ଲୁଏଜିଜି 3 ଲୋକୋରେ ପରିବର୍ତ୍ତିତ କରିଛି । ଏହା ‘ମେକ ଇନ ଇଣ୍ଡିଆ’ ଅଭିଯାନ ଅନ୍ତର୍ଗତ ଭାରତୀୟ ଗବେଷଣା ଏବଂ ବିକାଶ ନବୋନ୍ମେଷ ଜରିଆରେ କରାଯାଇଛି । ପରିବର୍ତ୍ତିତ ଇଞ୍ଜିନରୁ ଗ୍ରୀନ ହାଉସ ଗ୍ୟାସ ନିର୍ଗମନ ହ୍ରାସ ପାଇବ ଏବଂ ଭାରତୀୟ ରେଳ ପାଇଁ ପ୍ରଭାବୀ ଇଞ୍ଜିନ ପ୍ରସ୍ତୁତ ହେବ । ପ୍ରଧାନମନ୍ତ୍ରୀ ଶ୍ରୀଗୋବର୍ଦ୍ଧନପୁରରେ ଶ୍ରୀଗୁରୁ ରବିଦାନ ଜନ୍ମସ୍ଥାନ ମନ୍ଦିରରେ ଗୁରୁ ରବିଦାସଙ୍କ ଜନ୍ମସ୍ଥାନ ବିକାଶ ପ୍ରକଳ୍ପର ଶିଳାନ୍ୟାସ କରିବେ । ସେ ଏକ ଜନସଭାକୁ ମଧ୍ୟ ସମ୍ବୋଧିତ କରିବେ । ପ୍ରଧାନମନ୍ତ୍ରୀ ବନାରସ ହିନ୍ଦୁ ବିଶ୍ୱବିଦ୍ୟାଳୟର ନବନିର୍ମିତ ମଦନମୋହନ ମାଲବୀୟ କ୍ୟାନସର କେନ୍ଦ୍ରର ମଧ୍ୟ ଉଦଘାଟନ କରିବେ । ଏହି ହସପିଟାଲ ଉତ୍ତରପ୍ରଦେଶ, ଝାଡ଼ଖଣ୍ଡ, ବିହାର, ଉତ୍ତରାଖଣ୍ଡ ସହିତ ନେପାଳ ଭଳି ପଡ଼ୋଶୀ ଦେଶର ରୋଗୀଙ୍କୁ ଶସ୍ତାରେ କ୍ୟାନସର ଚିକିତ୍ସା ପ୍ରଦାନ କରିବ । ପ୍ରଧାନମନ୍ତ୍ରୀ ମଧ୍ୟ ହୋମି ଭାବା କ୍ୟାନସର ହସପିଟାଲ, ଲେହରତାରାର ମଧ୍ୟ ଉଦଘାଟନ କରିବେ । ଏହି ଦୁଇଟି କ୍ୟାନସର ହସପିଟାଲର ଉଦଘାଟନ ଜରିଆରେ ବାରାଣସୀ କ୍ୟାନସର ସମ୍ବନ୍ଧୀୟ ରୋଗର ଉନ୍ନତ ଚିକିତ୍ସା ଲାଗି ମହତ୍ୱପୂର୍ଣ୍ଣ କେନ୍ଦ୍ରରେ ପରିଣତ ହେବ । ପ୍ରଧାନମନ୍ତ୍ରୀ ପ୍ରଥମ ନୂଆ ଭାଭାଟ୍ରନ ପ୍ରିସିଜନ ଟେକନୋଲଜି (ମଲ୍ଟି ଲିଫ କୋଲିମେଟର) କୁ ରାଷ୍ଟ୍ର ଉଦ୍ଦେଶ୍ୟରେ ଲୋକାର୍ପଣ କରିବେ । ସେ ବନାରସ ହିନ୍ଦୁ ବିଶ୍ୱବିଦ୍ୟାଳୟରେ ପଣ୍ଡିତ ମଦନ ମୋହନ ମାଲବୀୟଙ୍କ ପ୍ରତିମୂର୍ତ୍ତି ଏବଂ ବାରାଣସୀ ଘାଟର ଭିତ୍ତିଚିତ୍ରକୁ ଅନାବରଣ କରିବେ । ସେ ବିଶ୍ୱବିଦ୍ୟାଳୟରେ ପ୍ରଧାନମନ୍ତ୍ରୀ- ଜନଆରୋଗ୍ୟ ଯୋଜନା ଆୟୁଷ୍ମାନ ଭାରତର ହିତାଧିକାରୀମାନଙ୍କ ସହିତ ଆଲୋଚନା କରିବେ । ଏହା ପରେ ବାରାଣସୀର ଓରେ ଗ୍ରାମରେ ପ୍ରଧାନମନ୍ତ୍ରୀ ଅନେକ ବିକାଶମୂଳକ ପ୍ରକଳ୍ପର ଉଦଘାଟନ କରିବେ, ବାରାଣାସୀ ଏବଂ ପାଶ୍ୱର୍ବର୍ତ୍ତୀ ଇଲାକାରେ ସ୍ୱାସ୍ଥ୍ୟ ଏବଂ ଅନ୍ୟ ସୁବିଧାକୁ ପ୍ରୋତ୍ସାହନ ଦେବା ଏହାର ଉଦ୍ଦେଶ୍ୟ । ସେ ବିଭିନ୍ନ ଯୋଜନାର ହିତାଧିକାରୀମାନଙ୍କୁ ପ୍ରମାଣପତ୍ର ବଂଟନ କରିବେ । ସେ ଦିବ୍ୟାଙ୍ଗଜନଙ୍କୁ ସହାୟକ ଉପକରଣ ବିତରଣ କରିବେ । ପରେ ପ୍ରଧାନମନ୍ତ୍ରୀ ଏକ ଜନସଭାକୁ ସମ୍ବୋଧିତ କରିବେ ।
ରାଜ୍ୟସଭା ସାଂସଦ ଶ୍ରୀ ଓସ୍କାର ଫର୍ଣ୍ଣାଣ୍ଡେଜ ଜୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ରାଜ୍ୟସଭା ସାଂସଦ ଶ୍ରୀ ଓସ୍କାର ଫର୍ଣ୍ଣାଣ୍ଡେଜ ଜୀଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ରାଜ୍ୟସଭା ସାଂସଦ ଶ୍ରୀ ଓସ୍କାର ଫର୍ଣ୍ଣାଣ୍ଡେଜ ଜୀଙ୍କ ବିୟୋଗରେ ଦୁଃଖିତ । ଏହି ଦୁଃଖଦ ମୁହୂର୍ତ୍ତରେ ମୋ ସମବେଦନା ଓ ପ୍ରାର୍ଥନା ତାଙ୍କ ପରିବାର ଓ ଶୁଭେଚ୍ଛୁଙ୍କୁ ଜଣାଉଛି । ତାଙ୍କ ଆତ୍ମାର ଶାନ୍ତି କାମନା କରୁଛି: ପିଏମ@ନରେନ୍ଦ୍ରମୋଦୀ ।”
ଛତିଶଗଡ଼ ଅନୁସୂଚିତ ଜନଜାତି ତାଲିକାରେ ସଂଶୋଧନକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଛତିଶଗଡ଼ରେ ଅନୁସୂଚିତ ଜନଜାତି (ଏସଟି)ଙ୍କ ତାଲିକାରେ ସଂଶୋଧନ ଲାଗି ସମ୍ବିଧାନ (ଅନୁସୂଚିତ ଜାତି ଏବଂ ଅନୁସୂଚିତ ଜନଜାତି) ସଂଶୋଧନ ବିଲ-2016ରେ ସଂଶୋଧନ କରିବା ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ଛତିଶଗଡ଼ର ଅନୁସୂଚିତ ଜନଜାତିଙ୍କ ତାଲିକାରେ ନିମ୍ନଲିଖିତ ପରିବର୍ତ୍ତନ କରାଯିବ । ପ୍ରବେଶ 5ରେ, “ଭାରିଆ ଭୂମିଆ” ପରେ, ନିମ୍ନଲିଖିତମାନଙ୍କୁ ସାମିଲ କରାଯିବ : “ଭୂଇଁୟା, ଭୂଇୟାଁ, ଭୂୟାଁ”, ପ୍ରବେଶ 14ର ପ୍ରତିବଦଳରେ ନିମ୍ନଲିଖିତ ପ୍ରବେଶଗୁଡ଼ିକୁ ସାମିଲ କରାଯିବ । “14. ଧନୱାର, ଧନୁହର, ଧନୁୱାର” ପ୍ରବେଶ 32 ଏବଂ 33 ଲାଗି ବଦଳରେ ନିମ୍ନଲିଖିତ ପ୍ରବେଗୁଡ଼ିକୁ ସାମିଲ କରାଯିବ : “32. ନଗେସିଆ, ନାନାସିୟା, କିସାନ 33. ଓରାଂଓ, ଧାନକା, ଧନଗଢ଼” 4.ପ୍ରବେଶ 41 ଲାଗି ପୂର୍ବାପେକ୍ଷା ନିମ୍ନ ପ୍ରବେଶଗୁଡ଼ିକୁ ସାମିଲ କରାଯାଇଛି “41 ସୱର, ସଁୱାରା, ସୋନରା, ସାଓନରା” ଏବଂ ପ୍ରବେଶ 42 ପରେ ନିମ୍ନଲଖିତ ପ୍ରବେଶକୁ ସାମିଲ କରାଯିବ- “43. ବିନଝିୟା” ଏହି ଆଇନକୁ ସମ୍ବିଧାନ (ଅନୁସୂଚିତ ଜାତି ଏବଂ ଅନୁସୂଚିତ ଜନଜାତି) ସଂଶୋଧନ ବିଲ-2019 କୁହାଯାଇପାରିବ । ବିଲ ଆଇନରେ ପରିଣତ ହେବା ପରେ ଛତିଶଗଡ଼ର ଅନୁସୂଚିତ ଜନଜାତିର ସଂଶୋଧିତ ତାଲିକାରେ ନୂଆ ତାଲିକାଭୂକ୍ତ ସମୂଦାୟର ସଦସ୍ୟ ସରକାରଙ୍କ ବର୍ତ୍ତମାନର ଯୋଜନା ଅନ୍ତର୍ଗତ ଅନୁସୂଚିତ ଜନଜାତି ଲାଗି ନିର୍ଦ୍ଧାରିତ ଲାଭ ପାଇପାରିବେ । ଏହିପରି କିଛି ପ୍ରମୁଖ ଯୋଜନା ମଧ୍ୟରେ ରହିଛି ମାଟ୍ରିକ ପରବର୍ତୀ ଛାତ୍ରବୃତ୍ତି, ଜାତୀୟ ବିଦେଶୀ ଛାତ୍ରବୃତ୍ତି, ଜାତୀୟ ଫେଲୋସିପ, ଜାତୀୟ ଅନୁସୂଚିତ ଜନଜାତି ଆର୍ଥିକ ଏବଂ ବିକାଶ ନିଗମରୁ ଉଚ୍ଚ ଶିକ୍ଷା ପାଇଁ ରିହାତି ଦରରେ ଋଣ, ଅନୁସୂଚିତ ଜନଜାତିର ଛାତ୍ରଛାତ୍ରୀଙ୍କ ପାଇଁ ଛାତ୍ରବାସ ଆଦି ସାମିଲ ରହିଛି । ଉପରୋକ୍ତ ବ୍ୟତୀତ ଜନସେବାରେ ସଂରକ୍ଷଣର ଲାଭ ଉଠାଇବା ଏବଂ ସରକାରଙ୍କ ନୀତି ଅନୁସାରେ ଶିକ୍ଷାନୁଷ୍ଠାନରେ ନାମ ଲେଖାଇବାର ଅଧିକାର ଏମାନଙ୍କୁ ମିଳିପାରିବ ।
ପ୍ରଧାନମନ୍ତ୍ରୀ ନୂତନ ସଂସଦ ଭବନ ନିର୍ମାଣ ସ୍ଥଳ ପରିଦର୍ଶନ ସହିତ ର୍ନିମାଣ କାର୍ଯ୍ୟର ସମୀକ୍ଷା କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୬ ସେପ୍ଟେମ୍ବର ୨୦୨୧ ସନ୍ଧ୍ୟାରେ ନୂତନ ସଂସଦ ଗୃହର ର୍ନିମାଣ କାର୍ଯ୍ୟସ୍ଥଳକୁ ଯିବା ସହିତ ଏହାର ସମୀକ୍ଷା କରିଥିଲେ । ଉକ୍ତ ସ୍ଥାନରେ ଚାଲିଥିବା ର୍ନିମାଣ କାର୍ଯ୍ୟର ଅଗ୍ରଗତି ସମ୍ପର୍କରେ ପ୍ରଧାନମନ୍ତ୍ରୀ ପଚାରି ବୁଝିଥିଲେ ଏବଂ ପ୍ରକଳ୍ପ କାର୍ଯ୍ୟ ଧାର୍ଯ୍ୟ ସମୟରେ ଶେଷ ହେବା ଉପରେ ଗୁରୁତ୍ୱାରୋପ କରିଥିଲେ । ସେ କାର୍ଯ୍ୟ ସ୍ଥଳରେ ର୍ନିମାଣ କାର୍ଯ୍ୟରେ ନିୟୋଜିତ ଶ୍ରମିକମାନଙ୍କ ସହିତ ଆଲୋଚନା କରିଥିଲେ ଏବଂ ସେମାନଙ୍କର ମଙ୍ଗଳ ବିଷୟରେ ମଧ୍ୟ ଜାଣିଥିଲେ । ସେମାନେ ଏକ ଧାର୍ମିକ ଏବଂ ଐତିହାସିକ କାର୍ଯ୍ୟ କରୁଛନ୍ତି ବୋଲି ସେ ଜୋର ଦେଇଥିଲେ । ର୍ନିମାଣ ସ୍ଥଳରେ କାର୍ଯ୍ୟ କରୁଥିବା ସମସ୍ତ ଶ୍ରମିକଙ୍କ କୋଭିଡ ବିରୁଦ୍ଧରେ ସମ୍ପୂର୍ଣ୍ଣ ଟୀକାକରଣକୁ ନିଶ୍ଚିତ କରାଯିବା ଉଚିତ ବୋଲି ପ୍ରଧାନମନ୍ତ୍ରୀ ନିର୍ଦ୍ଦେଶ ଦେଇଛନ୍ତି । ଏଥିସହ ସମସ୍ତ ଶ୍ରମିକଙ୍କ ମାସିକ ସ୍ୱାସ୍ଥ୍ୟ ଯାଞ୍ଚ କରିବାକୁ ସେ ଅଧିକାରୀମାନଙ୍କୁ ନିର୍ଦ୍ଦେଶ ଦେଇଛନ୍ତି । ସେ ଏହା ମଧ୍ୟ କହିଛନ୍ତି ଯେ ର୍ନିମାଣ କାର୍ଯ୍ୟ ସମାପ୍ତ ହେବା ପରେ ର୍ନିମାଣ ସ୍ଥଳରେ କାର୍ଯ୍ୟରେ ନିୟୋଜିତ ସମସ୍ତ ର୍ନିମାଣ ଶ୍ରମିକଙ୍କ ପାଇଁ ଏକ ଡିଜିଟାଲ୍ ସଂଗ୍ରହାଳୟ ପ୍ରତିଷ୍ଠା କରାଯିବା ଉଚିତ, ଯେଉଁଥିରେ ସେମାନଙ୍କର ବ୍ୟକ୍ତିଗତ ବିବରଣୀ ସହିତ ନାମ, ଆସିଥିବା ସ୍ଥାନର ନାମ, ସେମାନଙ୍କର ଫଟୋଗ୍ରାମ ରହିବ ଯାହାଦ୍ୱାରା ର୍ନିମାଣ କାର୍ଯ୍ୟରେ ତାଙ୍କର ଅବଦାନକୁ ସ୍ୱୀକୃତି ଦିଆଯାଇ ପାରିବ । ପ୍ରଧାନମନ୍ତ୍ରୀ ଏହା ମଧ୍ୟ କହିଛନ୍ତି ଯେ ସମସ୍ତ ଶ୍ରମିକଙ୍କୁ ମଧ୍ୟ ସେମାନଙ୍କର କାର୍ଯ୍ୟ ଏବଂ ଭୂମିକା ସହିତ ଏହି ପ୍ରୟାସରେ ଅଂଶଗ୍ରହଣ ବିଷୟରେ ଏକ ପ୍ରମାଣପତ୍ର ଦିଆଯିବା ଉଚିତ । ପ୍ରଧାମନ୍ତ୍ରୀଙ୍କର ଏହି ଅଚାନକ ଯାଞ୍ଚ ସମୟରେ ସର୍ବନିମ୍ନ ସୁରକ୍ଷା ବ୍ୟବସ୍ଥା କରାଯାଇଥିଲା । ସେ ର୍ନିମାଣ ସ୍ଥଳରେ ଏକ ଘଣ୍ଟାରୁ ଅଧିକ ସମୟ ବିତାଇଥିଲେ ।
NATRIP ପ୍ରକଳ୍ପର ସଂଶୋଧିତ ବ୍ୟୟ ଅଟକଳକୁ କେବିନେଟ ମଞ୍ଜୁରି

ଜାତୀୟ ଅଟୋମୋଟିଭ ଟେଷ୍ଟିଂ,ଗବେଷଣା ଓ ବିକାଶ ସାଧନ ପ୍ରକଳ୍ପ (NATRIP)ର ସଂଶୋଧିତ ବ୍ୟୟ ଅଟକଳ କେନ୍ଦ୍ର କେବିନେଟର ଅନୁମୋଦନ ଲାଭ କରିଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବୁଧବାର (27.07.2016) ଅନୁଷ୍ଠିତ କେବିନେଟ ବୈଠକରେ 3727.30 କୋଟି ଟଙ୍କାର ଏହି ସଂଶୋଧିତ ବ୍ୟୟ ଅଟକଳକୁ ସ୍ୱୀକୃତି ମିଳିଛି । ଏହି ମଞ୍ଜୁରି NATRIP ପ୍ରକଳ୍ପ ପୂର୍ଣ୍ଣାଙ୍ଗ ହେବାରେ ସହାୟକ ହେବ । ଦେଶରେ ବିଶ୍ୱସ୍ତରୀୟ ପରୀକ୍ଷଣ କେନ୍ଦ୍ର ପ୍ରତିଷ୍ଠା ଲାଗି ଭାରତ ସରକାରଙ୍କ ଉଦ୍ୟମ ଏହାଦ୍ୱାରା ସାଧିତ ହୋଇପାରିବ । ଅଟୋମୋଟିଭ ଶିଳ୍ପ ଏହାର ପୂର୍ଣ୍ଣାଙ୍ଗ ପରୀକ୍ଷଣ ଏବଂ ହୋମୋଲୋଗେସନ କେନ୍ଦ୍ର ସମ୍ପର୍କୀତ ସମସ୍ତ ପ୍ରକାର ଗବେଷଣା ଓ ବିକାଶ ଆବଶ୍ୟକତାକୁ ଏହା ପୂରଣ କରିବ । ଏଥିପାଇଁ ଉତ୍ତାରଞ୍ଚଳ କ୍ଷେତ୍ର ନିମନ୍ତେ ହରିଆନାର ମାନେଶର ICAT, ଦକ୍ଷିଣାଂଚଳ ପାଇଁ ତାମିଲନାଡୁର ଚେନ୍ନାଇସ୍ଥିତ GARC, ଓର୍ଗାଡାମ, ପଶ୍ଚିମାଂଚଳ ସକାଶେ ମହାରାଷ୍ଟ୍ରର ଅହମ୍ମଦନଗରଠାରେ ଥିବା VRDE ଏବଂ ପୁନେର ARAIକୁ ଆଧୁନୀକିକରଣ କରାଯିବାର ପ୍ରସ୍ତାବ ରହିଛି । NATRIP ପ୍ରକଳ୍ପ ଦ୍ୱାରା ସଡକ ନିରାପତ୍ତା, ପର୍ଯ୍ୟାବରଣ ସୁରକ୍ଷା ଭାରତରେ ସମସ୍ତ ପ୍ରକାର ମୋଟରଯାନର ଡିଜାଇନ, ନିର୍ମାଣ, ପରୀକ୍ଷଣ ଓ କାର୍ଯ୍ୟକାରିତା ସମ୍ପର୍କୀତ ବିଶ୍ୱସ୍ତରୀୟ ପଦ୍ଧତି ଅବଲମ୍ବନ ସମ୍ଭବପର ହେବ । କାରଣ ଭାରତ 1998 ମସିହାରେ ଜାତିସଂଘ ପ୍ରାୟୋଜିତ ହାର୍ମୋନାଇଜେସନ ଅଫ୍ ଭେହିକିଲ ସ୍ପେସିଫିକେସନ ନିୟମାବଳୀର ଏକ ସ୍ୱାକ୍ଷରକାରୀ ରାଷ୍ଟ୍ର । ପୁନଶ୍ଚ ଏହା ଅଟୋମୋଟିଭ ମିଶନ ଯୋଜନା 2016-26କୁ ସହାୟକ ହେବ । ଯାହାକି ଆଗାମୀ 10 ବର୍ଷରେ ଭାରତରେ ନିର୍ମିତ ଯାନବାହନର 35-40% ବିଦେଶକୁ ରପ୍ତାନି କରିବାରେ ସାହାଯ୍ୟ କରିବ । ଏହା ମୋଟରଯାନ ଗୁଡିକର ଗୁଣାତ୍ମକ ମାନ ବୃଦ୍ଧି କରିବା ସହ ଦୁର୍ଘଟଣା ହାର ନିୟନ୍ତ୍ରଣ ଓ ହ୍ରାସ କରିବାରେ ସହାୟକ ହେବ । ପୁନଶ୍ଚ OEM ଏବଂ ଯନ୍ତ୍ରାଂଶ ବିକ୍ରୟ ପରବର୍ତ୍ତୀ ଅବସ୍ଥାରେ ଅଟୋ-ଉପକରଣ ବିକାଶ ଓ ସାର୍ଟିଫିକେସନ ଲାଗି MSME କୁ ସହାୟକ ହେବ ।
ଆସିଆନ-ଭାରତ ସ୍ମାରକୀ ସମ୍ମିଳନୀ ଅବ୍ୟବହିତ ପୂର୍ବରୁ ପ୍ରଧାନମନ୍ତ୍ରୀଙ୍କ ଦ୍ୱିପାକ୍ଷିକ ବୈଠକ

ଭାରତ-ଆସିଆନ ଭାଗିଦାରୀତାର 25 ବର୍ଷ ପାଳନ ନିମନ୍ତେ ଅନୁଷ୍ଠିତ ହେଉଥିବା ଆସିଆନ-ଭାରତ ସ୍ମାରକୀ ସମ୍ମିଳନୀ (ଏଆଇସିଏସ)ର ଅବ୍ୟବହିତ ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମିଆଁମାରର ରାଷ୍ଟ୍ରୀୟ କାଉନସେଲର ଡ. ଅଙ୍ଗ ସାନ ସୁ କି, ଭିଏତନାମର ପ୍ରଧାନମନ୍ତ୍ରୀ ଶ୍ରୀ ଙ୍ଗୁଏନ ଜୁଆନ ଫୁକ ଏବଂ ଫିଲିପାଇନ୍ସର ରାଷ୍ଟ୍ରପତି ଶ୍ରୀ ରୋଡ୍ରିଗୋ ରୋଆ ଦୁତେର୍ତେଙ୍କ ସହ ବୁଧବାର ଦିନ ଭିନ୍ନ ଭିନ୍ନ ଦ୍ୱିପାକ୍ଷିକ ବୈଠକେରେ ଭାଗ ନେଇଥିଲେ । 2) ଆସିଆନ-ଭାରତ ସ୍ମାରକୀ ସମ୍ମିଳନୀରେ ଭାଗନେବା ପାଇଁ ତଥା ଚଳିତ ବର୍ଷ ଜାନୁଆରୀ 26ରେ ସାଧାରଣତନ୍ତ୍ର ଦିବସ ପାଳନ ଅବସରରେ ମୁଖ୍ୟ ଅତିଥି ଭାବେ ନିମନ୍ତ୍ରିତ ହୋଇଥିବାରୁ ଭାରତ ଆସିଥିବା ତିନି ନେତାଙ୍କୁ ପ୍ରଧାନମନ୍ତ୍ରୀ ସ୍ୱାଗତ କରିଥିଲେ । 3) ପ୍ରଧାନମନ୍ତ୍ରୀ ମୋଦୀ ଏବଂ ରାଷ୍ଟ୍ର କାଉନସେଲର ଅଙ୍ଗ ସାନ ସୁ କିଙ୍କ ମଧ୍ୟରେ ଉଭୟ ଦେଶ କିପରି ବିଭିନ୍ନ କ୍ଷେତ୍ରରେ ପାରସ୍ପରିକ ସ୍ୱାର୍ଥ ଏବଂ ଦ୍ୱିପାକ୍ଷିକ ସମ୍ପର୍କ ସୁଦୃଢ଼ କରିବେ ସେଥିନେଇ ଆଲୋଚନା କରାଯାଇଥିଲା । 2017 ସେପ୍ଟେମ୍ବରରେ ପ୍ରଧାନମନ୍ତ୍ରୀ ମୋଦୀଙ୍କ ମିଆଁମାର ଗସ୍ତ ସମୟରେ ଗ୍ରହଣ କରାଯାଇଥିବା ନିଷ୍ପତ୍ତିର ପରବର୍ତ୍ତୀ କାର୍ଯ୍ୟପନ୍ଥା ମଧ୍ୟ ଏହି ଆଲୋଚନାରେ ସ୍ଥାନ ପାଇଥିଲା । 4) ପ୍ରଧାନମନ୍ତ୍ରୀ ଫୁକଙ୍କ ସହିତ ହୋଇଥିବା ବୈଠକରେ ଦୁଇ ଦେଶ ମଧ୍ୟରେ ବ୍ୟାପକ ବୁଝାମଣା ରଣନୀତିକ ଭାଗିଦାରୀତାର ଢ଼ାଂଚା ମୁତାବକ ଦ୍ୱିପାକ୍ଷିକ ସମ୍ପର୍କରେ ହୋଇଥିବା ପ୍ରଗତିକୁ ନେଇ ଉଭୟ ନେତା ସନ୍ତୋଷ ବ୍ୟକ୍ତ କରିଥିଲେ । ଏହି ପ୍ରଗତିରେ ଅନ୍ତର୍ଭୁକ୍ତ ରହିଛି ଭାରତ-ପ୍ରଶାନ୍ତ ମହାସାଗରୀୟ କ୍ଷେତ୍ର ଅନ୍ତର୍ଗତ ସାମୁଦ୍ରୀକ କ୍ଷେତ୍ରରେ ସହଯୋଗ, ପ୍ରତିରକ୍ଷା, ତେଲ ଏବଂ ଗ୍ୟାସ, ବାଣିଜ୍ୟ ଏବଂ ନିବେଶ । ଉଭୟ ନେତା ରାଜି ହୋଇଥିଲେ ଯେ ଆସିଆନ-ଭାରତ ମହାକାଶ ସହଯୋଗିତା ଅଧୀନରେ ଭିଏତନାମ ଗସ୍ତ ସମୟରେ ସୂଚନା ଏବଂ ପ୍ରଯୁକ୍ତି ବିଦ୍ୟା, ଟ୍ରାକିଂ ଏବଂ ଡାଟା ରିସେପ୍ସନ ସେଂଟର ଓ ଡାଟା ପ୍ରକ୍ରିୟାକରଣ ସୁବିଧା କ୍ଷେତ୍ରରେ ପାରସ୍ପରିକ ସହଯୋଗିତା ବୃଦ୍ଧିକୁ ନେଇ ଦୁଇ ଦେଶ ମଧ୍ୟରେ ସ୍ୱାକ୍ଷରିତ ରାଜିନାମା ଫଳରେ ଭାରତ-ଭିଏତନାମ ଦ୍ୱିପାକ୍ଷିକ ସମ୍ପର୍କ ଆହୁରି ସୁଦୃଢ଼ ହୋଇପାରିବ । 100 ନିୟୁତ ଆମେରିକୀୟ ଡଲାରର ଲାଇନ ଅଫ କ୍ରେଡିଟର କାର୍ଯ୍ୟକାରିତା ନେଇ ଉଭୟ ସନ୍ତୋଷ ବ୍ୟକ୍ତ କରିଥିଲେ । ଏହା ଅଧୀନରେ ସାମୁଦ୍ରିକ ପଇଁତରା ଜାହାଜ (ଓପିଭିଏସ) ନିର୍ମାଣ ନିମନ୍ତେ ଏଲ ଏଣ୍ଡ ଟିକୁ ଠିକା ପ୍ରଦାନ କରାଯାଇଛି । ସେମାନେ ନିଷ୍ପତି ନେଇଥିଲେ ଯେ 500 ନିୟୁତ ଆମେରିକୀୟ ଡଲାରର ଅନ୍ୟ ଲାଇନ ଅଫ କ୍ରେଡିଟକୁ ଖୁବ ଶୀଘ୍ର କାର୍ଯ୍ୟକ୍ଷମ କରାଯିବ । 5) ରାଷ୍ଟ୍ରପତି ଦୁତେର୍ତେଙ୍କ ସହିତ ଅନୁଷ୍ଠିତ ବୈଠକରେ ଉଭୟ ନେତା ପାରସ୍ପରିକ ସମ୍ପର୍କ କ୍ଷେତ୍ରରେ ହୋଇଥିବା ପ୍ରଗତିର ସମୀକ୍ଷା କରିଥିଲେ ଏବଂ 2017 ନଭେମ୍ବରରେ ମାନିଲାଠାରେ ଉଭୟଙ୍କ ମଧ୍ୟରେ ହୋଇଥିବା ବୈଠକ ପରେ ଆଂଚଳିକ ଏବଂ ବୈଶ୍ୱିକ ପରିସ୍ଥିତି ଉପରେ ଆଲୋଚନା କରିଥିଲେ । ଉଭୟ ଦେଶ ମଧ୍ୟରେ ପାରସ୍ପରିକ ସହଯୋଗ ବିଶେଷ କରି ଭିତ୍ତିଭୂମି ନିର୍ମାଣକୁ ଅଗ୍ରାଧିକାର ପ୍ରଦାନ କରିବା ନିମନ୍ତେ ଉଭୟ ପକ୍ଷ ରାଜି ହୋଇଥିଲେ । ଭାରତର ଏକ୍ଟ ଇଷ୍ଟ ନୀତି ଏବଂ ଫିଲିପାଇନ୍ସର ବିଲ୍ଡ-ବିଲ୍ଡ କାର୍ଯ୍ୟକ୍ରମ ଅନ୍ତର୍ଗତ ଉଭୟ ଦେଶର ଘରୋଇ କ୍ଷେତ୍ରମାନଙ୍କ ମଧ୍ୟରେ ସହଯୋଗିତା ନେଇ ଅନେକ ସୁଯୋଗ ରହିଥିବା ଉଭୟ ପକ୍ଷ ସ୍ୱୀକାର କରିଥିଲେ । ଉଭୟ ନେତାଙ୍କ ଉପସ୍ଥିତିରେ ଇନଭେଷ୍ଟ ଇଣ୍ଡିଆ ଏବଂ ବୋର୍ଡ ଅଫ ଇନଭେଷ୍ଟମେଂଟ ଅଫ ଦି ଫିଲିପାଇନ୍ସ ମଧ୍ୟରେ ବୁଝାମଣା ପତ୍ର ଆଦାନ ପ୍ରଦାନ ହୋଇଥିଲା । 6) ତିନୋଟି ଯାକ ବୈଠକରେ ଭାରତ ଗସ୍ତରେ ଆସିଥିବା ପ୍ରତିନିଧି ମାନେ ଭାରତ-ପ୍ରଶାନ୍ତ ମହାସାଗରୀୟ ଅଂଚଳରେ ଶାନ୍ତି, ସୁରକ୍ଷା ଏବଂ ସାମାଜିକ-ଅର୍ଥନୈତିକ ପ୍ରଗତି ନିମନ୍ତେ ଆସିଆନ-ଭାରତ ସମ୍ପର୍କ ବୃଦ୍ଧି ଉପରେ ଗୁରୁତ୍ୱାରୋପ କରିଥିଲେ ଏବଂ ଏଆଇସିଏସରେ ହେବାକୁ ଥିବା ଆଲୋଚନା ନିମନ୍ତେ ଅତ୍ୟନ୍ତ ଆଗ୍ରହର ସହ ଅପେକ୍ଷା କରିଥିବା ପ୍ରକାଶ କରିଥିଲେ ।